24.4.2016

**Terveiset Vilnasta,…**

…josta palasin 25 muun klubilaisen, Ladyn tai muuten vaan Leijona-henkisen ystäväni kanssa tänään neljän päivän klubimatkalta. Välillä tuli Vilnassa vilu, mutta siitä huolimatta matkamme oli ennalta arvatun antoisa: paljon näimme ja koimme jälleen kerran yhdessä, eikä edes ajoittain sateinen sää onnistunut hillitsemään alati kutisevia nauruhermojamme. Kiitos kaikille mukana olleille hyvästä ja iloisesta matkaseurasta! Hieman jännitti paluumatkalla, että vieläköhän koneen turvavyö yltää kiinni kaiken sen syömisen jälkeen. Onneksi Stenbackan Marita ”uhkaili”, että heti huomenna maanantain jumpassa seuraa kurinpalautus ja nautitut herkut saavat kyytiä.

Mukavia, mielenkiintoisia ja herkullisia hetkiä vietimme myös 14.4.2016 Turusilla Marja-Leenan kestittävinä Ladyjen illanistujaisissa. Kiitos, Marja-Leena, emännöinnistä! Illan ainoa huono puoli oli se, että Veljien samanaikainen klubikokous Pohjan Akassa kesti liian vähän aikaa ja tämän johdosta Veljet sitten saapuivat noutamaan meitä Ladyjään turhan aikaisin. Marja-Leenan tunnelmia mielenkiintoisesta Sri Lankan Lions-matkasta olisi katsellut ja kuunnellut vaikka kuinka pitkään! Kuvia onnistuneesta illanistujaisillasta on nähtävillä klubin nettisivuilla <http://www.verkkoviestin.fi/lionshkipakinkyla/>

Ilmoittautuminen klubin lauantaina 7.5.2016 Pakin talolla pidettäviin kevätjuhliin on jo alkanut klubin nettisivuilla. Itse asiassa ilmoittautumisaikaa on jäljellä enää muutama päivä eli 29.4.2016 asti, joten nyt kannattaa pitää kiirettä!

Kiirettä pitää myös Äitienpäivätempaukseen ilmoittautumisen suhteen. Kerrothan siis **30.4.2016 mennessä** Marita Stenbackalle maritastenbacka@hotmail.com tai puh. 0500-480898,

* pölisevätkö jauhot keittiössäsi kakkuja, pullia tms buffettiin leipoessasi
* oletko onnistunut loihtimaan arpajais- tai ongintapalkintoja
* onko kätköistäsi löytynyt myytävää korukirppikselle
* virittäydytkö kevätjuhlatunnelmiin Piekkaloiden pihalla (Kaskenpolttajantie 18) 7.5.2016 klo 11 alkaen Äitienpäivätempauksen etukäteisvalmisteluiden merkeissä
* tuletko viettämään kanssamme Äitienpäivää Äitienpäivätempaukseen 8.5.2016 ja klo 9.30 alkaviin valmisteluihin.

Taisimme tuoda tämän vesisateen tuliaisena Vilnasta. Ehkäpä se auttaa puiden silmut puhkeamaan pienille hiirenkorville kuten Vilnassakin kävi. Toivotaan ainakin niin.

Terveisin

Anne